SKRIFTLIG FORESPØRGSEL P-1656/03

af Giovanni Pittella (PSE) til Kommissionen

(13. maj 2003)

Om: Parmalat's mælk FrescoBlu

Selskabet Parmalat forhandler i Italien mælken FrescoBlu (produceret i en virksomhed i Tyskland) som er skabt gennem en mikrofiltreringsproces og som markedsføres under betegnelsen Latte Fresco, hvilket antyder, at den har samme egenskaber som frisk mælk;

Den teknik, der anvendes til at producere denne mælk, mikrofiltrering, er endnu ikke godkendt af Kommissionen, og det er derfor tvivlsomt, om produktet opfylder kriterierne for frisk mælk og om det derfor er legitimt at benævne den som sådan;

Den italienske regering har udstedt to dekreter, hvoraf det ene vedrører godkendelse af den tekniske proces (mikrofiltrering) og det andet vedrører mærkning af de produkter, der skabes via denne proces, men har ikke adviseret Kommissionen herom;

For at råde bod på denne manglende advisering har Italien i overensstemmelse med direktiv 98/34/EF(1) efterfølgende fremsendt to nye forslag til dekreter om ændring af de tidligere til Kommissionen;

På trods af at Kommissionen fortsat behandler de to forslag, markedsfører Parmalat stadig FrescoBlu mælk (mikrofiltreret) i Italien;

Ingen medlemsstater har officielt givet tilladelse til den pågældende tekniske proces;

Hidtil har de italienske myndigheder ikke frigivet oplysninger om fremskridt i proceduren vedrørende advisering af Kommissionen, men pressen fortsætter med at offentliggøre oplysninger om, at de to dekreter er gældende uden at henvise til den procedure, der i øjeblikket er i gang i Kommissionen.

Kommissionen bedes oplyse, hvilken tidsplan, der er fastsat for afslutning af den igangværende procedure, og hvilke foranstaltninger, den agter at træffe i mellemtiden for at råde bod på den uacceptable forskel, der er mellem de kriterier, der er fastlagt for frisk mælk produceret i Italien (i henhold til lov 169/89), og det mikrofiltrerede mælk, der markedsføres i Italien, men som fremstilles i udlandet (f.eks. det strenge lovkrav om, at frisk mælk skal have en holdbarhedsdato på ikke over fire + en dag)?

Kommissionen bedes ligeledes oplyse, hvilke foranstaltninger den agter at træffe med hensyn til legitimiteten af at anvende udtrykket frisk for mælk, der fremstilles gennem en mikrofiltreringsproces og vedrørende markedsføring navnlig for så vidt angår korrekt information og forbrugerbeskyttelse.

(1) EFT L 204 af 21.7.1998, s. 37.

Svar afgivet på Kommissionens vegne af David Byrne

(13. juni 2003)

I henhold til den notifikationsprocedure, der er omhandlet i direktiv 98/34/EF(1), som det ærede medlem henviser til, sendte de italienske myndigheder den 10. oktober 2003 Kommissionen et udkast til ministerielt dekret om, at der ikke må ske forskelsbehandling i forbindelse med mærkning af frisk mælk, nationale produkter og produkter med anden oprindelse. Kommissionen kan ikke tilslutte sig denne tekst og har afgivet en udførlig udtalelse herom. De italienske myndigheder afgav den 9. maj 2003 deres svar på den udførlige udtalelse. Kommissionen er ved at analysere svaret og vil give sagen en passende opfølgning.

Så længe der ikke findes fællesskabsbestemmelser om definitionen af frisk mælk, er det medlemsstaterne, der hver især for deres område skal vedtage alle regler vedrørende markedsføring af dette produkt, for så vidt som reglerne ikke giver anledning til forskelsbehandling til skade for importerede produkter eller skaber hindringer for importen af produkter fra andre medlemsstater.

Helt generelt må udtrykket frisk og enhver anden benævnelse i øvrigt kun anvendes om en fødevare eller til supplering af en fødevares obligatoriske varebetegnelse, hvis principperne i artikel 2 i direktiv 2000/13/EF om mærkning af levnedsmidler(2) er overholdt, dvs. at mærkningen og dennes nærmere udformning ikke må være af en sådan art, at den vildleder køberen, især med hensyn til levnedsmidlets beskaffenhed.

Kommissionen har med henblik på en ajourføring af den harmoniserede lovgivning om mærkning af fødevarer indledt et større arbejde med at evaluere retsforskrifterne, og resultaterne af dette arbejde forventes at foreligge i slutningen af 2003. I denne forbindelse vil Kommissionen ligeledes undersøge, om det er nødvendigt og muligt at fastsætte mere præcise kriterier for anvendelsen af betegnelser som f.eks. frisk.

(1) Europa-Parlamentets og Rådets direktiv 98/34/EF af 22. juni 1998 om en informationsprocedure med hensyn til tekniske standarder og forskrifter, EFT L 204 af 21.7.1998.

(2) Europa-Parlamentets og Rådets direktiv 2000/13/EF af 20. marts 2000 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler, EFT L 109 af 6.5.2000.